Чамы (албанцы)

30px У гэтага паняцця ёсць іншае значэнне Чамы Паўднёва-Усходняй Азіі.

Чамы () — група албанцаў з паўночнага захаду Грэцыі. Размаўляюць на асобным дыялекце албанскай мовы. Рэгіён, населены імі, завецца Чамерыя. У перапісах насельніцтва Грэцыі чамы не вылучаюцца як асобная група насельніцтва, а пералічваюцца разам з іншымі албанцамі. Меркаваная колькасць у Грэцыі — каля 40 000 чал. У выніку дэпартацыі і эміграцыі чамы таксама апынуліся ў Албаніі, Турцыі, ЗША.

Да сярэдзіны XX ст. чамы кампактна насялялі ўзбярэжжа Іанічнага мора і ракі Таміс. У адрозненне ад іншых навакольных жыхароў, яны спавядалі іслам. У XIX ст. чамы аказвалі супраціўленне грэчаскаму нацыянальнаму руху ў Эпіры. Аднак у 1912 г. Чамерыя была далучана да Грэцыі.

Грэчаскі ўрад праводзіў палітыку асіміляцыі мясцовага насельніцтва — змяніў назвы албанскіх населеных пунктаў на грэчаскія, перадаў значную частку зямель перасяленцам-грэкам з Турцыі, пазбаўляў грамадзянскіх правоў тых, хто не пісаў на грэчаскай мове. Падчас акупацыі Грэцыі Італіяй і нацысцкай Германіяй ў 1941—1944 гг. частка чамаў супрацоўнічала з акупацыйнымі ўладамі, аднак былі і тыя, хто аказваў ім супраціўленне, удзельнічаў у партызанскім руху.

У 1944—1945 гг. адбылася гвалтоўная дэпартацыя большасці чамаў-мусульман з Грэцыі ў Албанію. У 1952 г. урад Грэцыі прыняў рашэнне аб канфіскацыі маёмасці дэпартаваных і канчатковага пазбаўлення іх грэчаскага грамадзянства.

У 1991 г. узнік рух чамаў за аднаўленне сваіх правоў і гістарычнай справядлівасці. Арганізацыі чамаў дзейнічаюць на тэрыторыі Албаніі, ЗША, Бельгіі.

 Спасылкі 
 Miranda Vickers, The Cham Issue: Albanian National and Property Claims in Greece 
 Cham Refugees 1945 — Early Photography in Albania
 Matilda Meta, ALBANIAN DIPLOMACY AND CHAM ISSUE IN 1912—1939
 Ethnic Albanians in Greece
 Albanian American Organization of Chameria 
 The Democratic Foundation of Chameria 

Катэгорыя:Народы Еўропы
Катэгорыя:Народы Грэцыі
Катэгорыя:Албанцы